หุ้นปิดลบ 7.09 จุด วิตกเจรจาการค้า-ม็อบฮ่องกง 
หุ้นไทย วันที่ 29 พ.ย.62 ดัชนีปิดที่ระดับ 1,590.59 จุด ลดลง 7.09 จุด (-0.44%) มูลค่าการซื้อขาย 51,843.30 ล้านบาท
29 พ.ย. 2562

หุ้นไทย วันที่ 29 พ.ย.62 ดัชนีปิดที่ระดับ 1,590.59 จุด ลดลง 7.09 จุด (-0.44%) มูลค่าการซื้อขาย 51,843.30 ล้านบาท
นายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บล.เคที ซีมิโก้ กล่าวว่า ตลาดหุ้นไทยวันนี้ปรับตัวลงตามตลาดต่างประเทศ โดยตลาดหุ้นในภูมิภาคเอเชียส่วนใหญ่ปรับตัวลง โดยเฉพาะตลาดหุ้นฮ่องกงลงไปกว่า 500 จุด หลังจากที่มีรายงานข่าวว่าม็อบเตรียมชุมนุมรอบใหม่ยาวถึงสัปดาห์หน้าและอาจมีการชุมนุมใหญ่ในวันที่ 8 ธ.ค.ทำให้เกิดความกังวลว่าจะมีความรุนแรงเกิดขึ้นอีก
ส่วนตลาดในยุโรปเทรดบ่ายนี้ และดาวโจนส์ฟิวเจอร์สต่างก็ปรับตัวลง จากความวิตกต่อการเจรจาการค้าระหว่างสหรัฐฯ และจีนด้วย หลังจากที่ประธานาธิบดีโดนัลด์ ทรัมป์ ของสหรัฐฯ ได้ลงนามร่างกฎหมายสนับสนุนการเรียกร้องประชาธิปไตยในฮ่องกง
แนวโน้มการลงทุนในสัปดาห์หน้า ตลาดฯยังมีลุ้นรีบาวด์ เนื่องจากใกล้ช่วงเวลาที่เม็ดเงิน LTF และ RMF จะเข้ามาแล้ว
 
อย่างไรก็ดี สัปดาห์หน้าให้ติดตามตัวเลขภาคการผลิตของสหรัฐและยูโรโซน, ความคืบหน้าเจรจาการค้าสหรัฐและจีน เพราะเข้าใกล้วันที่ 15 ธ.ค.ที่ทางสหรัฐกำหนดปรับขึ้นภาษีนำเข้าสินค้าจากจีน รวมทั้งติดตามการประชุมกลุ่มโอเปกที่จะมีขึ้นในสัปดาห์หน้า พร้อมให้แนวับ 1,580 ถัดไป 1,570-1,555 จุด ส่วนแนวต้าน 1,600-1,605 จุด
5 หลักทรัพย์มูลค่าซื้อขายสูงสุด 
AOT มูลค่าการซื้อขาย 3,568.17 ล้านบาท ปิดที่ 75.50 บาท ราคาไม่เปลี่ยนแปลง
ADVANC มูลค่าการซื้อขาย 2,760.66 ล้านบาท ปิดที่ 212.00 บาท ลดลง 7.00 บาท
INTUCH มูลค่าการซื้อขาย 2,022.99 ล้านบาท ปิดที่ 58.75 บาท ลดลง 2.00 บาท
PTT มูลค่าการซื้อขาย 1,864.30 ล้านบาท ปิดที่ 43.25 บาท ลดลง 0.25 บาท
GULF มูลค่าการซื้อขาย 1,726.83 ล้านบาท ปิดที่ 167.00 บาท ลดลง 3.50 บาท